প্রেম শাশ্বত, চিরন্তন। তবে সময়ের স্রোতে প্রেমের প্রকাশে আসে ভিন্নতা। মাত্র দু’আড়াই দশক আগেও আবেগ প্রকাশের সবচেয়ে বড় মাধ্যম ছিল চিঠি। প্রেমের চিঠি বাদ দিয়ে বাংলা সাহিত্য কল্পনা করা যায় না। কবি গুরুর শেষের কবিতার ‘কালের যাত্রার ধ্বনি শুনিতে কি পাও…’ প্রেমের চিঠির আবেদনকে করেছে কালজয়ী। আমাদের সময়ে তারুণ্যের দ্রোহ-প্রেমের সঙ্গে মিশে আছে অনিমেশ-মাধবীলতার প্রেমের চিঠি। প্রেমের চিঠি পাওয়ার জন্য আকুতি কিংবা অপেক্ষা নিয়ে কত যে বাংলা গান তা হিসাবের বাইরে। ‘নাই টেলিফোন, নাইরে পিওন, নাইরে টেলিগ্রাম…’ গানটি একসময় সবার মুখে মুখে ছিল। সম্প্রতি পরলোকে পাড়ি জমানো শিল্পী শাম্মী আখতারের ‘চিঠি দিও প্রতিদিন…’ গানটি শুনে বুকে দোলা দেয় না এমন বাঙালি খুব কমই পাওয়া যাবে। প্রেমের জন্য আকাশকে ঠিকানা হিসেবে ব্যবহার করে চিঠি লিখেছেন কবি রুদ্র মুহম্মদ শহীদুল্লাহ। পাঠক এবার সংগীত, সাহিত্য থেকে তাকানো যাক সাধারণের প্রেমের চিঠির দিকে।